open-index/open-wikipedia-markdown huggingface dataset:
Rookery Building

**Rookery Building** on hoone USA-s Chicagos Chicago Loopi linnaosas aadressil 209 South LaSalle Street. Hoone ehitati aastatel 1887–1888 ning selle projekteerisid John Wellborn Root ja Daniel Burnham. Hoonet on üks vanemaid pilvelõhkujaid Chicagos.

Hoone kõrgus on 55 meetrit ja sellel on 12 korrust. 1905. aastal kujundas Frank Lloyd Wright hoone fuajee. 1989. aastal fuajee taastati Wrighti algupärase kujunduse järgi.

5. juulil 1972 arvati hoone Chicago maamärkide hulka, 17. aprillil 1970 kanti see Ameerika Ühendriikide Ajalooliste Paikade Riiklikku Registrisse ja alates 15. maist 1975 on see riiklik ajaloomälestis.

Rookery Buildingus on filmitud osa mängufilmist "Üksinda kodus 2" ("Home Alone 2: Lost in New York"; 1992).

## Viited

## Välislingid

* Koduleht
Bob Ross

**Robert Norman Ross** (enam tuntud nime all **Bob Ross**; 29. oktoober 1942 Daytona Beach, Florida – 4. juuli 1995 New Smyrna Beach, Florida) oli USA kunstnik ja telesaatejuht. Ta juhtis telesaadet "The Joy of Painting" (1983–1994).

Noorukina hoolitses Ross vigastatud loomade eest, kelleks olid teiste seas vöölased, maod, alligaatorid ja oravad. Hiljem näidati ühte oravat tema telesaate mitmes episoodis. Tal oli poolvend Jim, keda ta mainis oma saate tegemisel. Ross langes 9. klassis koolist välja. Koos isaga puusepana töötades kaotas ta osa vasakust nimetissõrmest. See väike puue ei mõjutanud seda, kuidas ta maalimisel oma paletti hoidis.

Tema loomingule avaldas mõju sõjaväeteenistuse ajal Alaskas oldud aeg.

Ta tegi priimamaale.

Ta suri 52-aastaselt lümfoomi, mis diagnoositi tal 1990. aastate alguses.

## Viited

## Välislingid
* Koduleht
*
Venuse sünd (Botticelli)

Vaata ka: Venuse sünd

„**Venuse sünd**“ (itaalia keeles „Nascita di Venere“, ) on itaalia kunstniku Sandro Botticelli õlimaal lõuendil.

Umbes aastatel 1482–1485 valminud teos asub Uffizi galeriis Firenzes.

On oletatud, et kunstnik on Venusena kujutanud firenzelase Marco Vespucci abikaasat Simonetta Vespuccit (1453–1476). Samas on selle hüpoteesi seadnud kahtluse alla kunstiloolased Ernst Gombrich, kelle sõnul see on "romantiline müüt", ja Felipe Fernández-Armesto, kes nimetab seda "vulgaarseks oletuseks" ja "romantiliseks jamaks", mil pole muud tõendust kui uskumus, et linna kauneim naine pidi poseerima linna kõige tundlikumale kunstnikule.

Renessansiaja Firenze üheks ilusamaks naiseks peetud Simonetta oli ka Firenze Vabariigi valitseja Lorenzo Toreda noorema venna, Giuliano de' Medici armastatu.

Maalil kujutatud Venuse sünnistseen taasloodi 1988. aastal linastunud Monty Pythoni filmis "Parun Münchhauseni seiklused", kus Venust kehastas Uma Thurman.

## Viited
Gustav David von Roth

**Gustav David von Roth** (27. august/7. september 1784 Kanepi – 28. august/9. september 1876 Tartu) oli Võru raesekretär ning Põlgaste (Pölks), Tilsi (Tilsit), Hurmi (Hurmy) ja Veriora (Paulenhof) mõisnik, ka kihelkonnakohtunik.

Aastail 1802–1804 õppis ta Tartu ülikooli õigusteaduskonnas.

Tema vanemad olid Kanepi koguduse õpetaja Johann Philipp von Roth ja Beata Katharina Seefels, vanem vend Tartu ülikooli õppejõud Georg Philipp August von Roth, abikaasa Charlotte Renate von Glasenapp ning pojad Veriora mõisnik August von Roth ja Tilsi mõisnik Friedrich von Roth.
August von Roth (1810–1892)

**Johann August von Roth** (28. märts (ukj 9. aprill) 1810 Võru – 13. (ukj 25. august) 1892 Tartu) oli Liivimaa mõisnik, kihelkonnakohtunik ja kirikueestseisja.

## Elulugu
### Päritolu ja hariduskäik
Põlvnes 1792. aastal aadliseisusse tõusnud suguvõsast. Sündis Võru raesekretär Gustav David von Rothi (1784–1876) ja Charlotte Renate von Glasenappi (1785–1863) esiklapsena. Õppis Võru kreiskoolis. 1827. astus Tartu ülikooli, kus tudeeris 1829. aastani sõjateadust.

### Hilisem elukäik
Pärast õpinguid majandas oma Veriora mõisa. Samuti valiti ta kihelkonnakohtunikuks ja kirikueestseisjaks. Pärast mõisa pojale loovutamist elas Tartus.

## Mõisavaldused
Tema isa Gustav David oli omandanud märkimisväärse mõisavalduse, mille ta juba eluajal oma poegade vahel ära jagas. Vanem poeg Johann August sai 1844. aastal oma valdusse Veriora pandimõisa (see oli panditud alates 1835. aastast), mis juba samal aastal tema pärusomandiks muudeti. 1881. aastal sõlmiti loovutusleping, millega Johann August andis mõisa oma teisele pojale mereväeohvitser Gustav von Rothile (1839–1886). Viimane sai mõisa oma valdusse 1882. aastal. Lisaks sellele kuulus talle Pihkva kubermangus Korsakova mõis.

## Isiklikku
Tema abikaasa oli alates 1834. aastast Katharina Luise Charlotte von Glasenapp (1815–1890), kellega ta sai kümme last, nende hulgas Veriora mõisnik Gustav von Roth (1839–1886).

## Viited
Alberto Juantorena

**Alberto Juantorena Danger** (sündinud 21. novembril 1950 Santiago de Cubas) on Kuuba endine kergejõustiklane, kahekordne olümpiavõitja. Ta on ainsana tulnud olümpiavõitjaks nii 400 kui ka 800 meetri jooksus.

Noorena mängis Juantorena korvpalli. Poola kergejõustikutreener Zygmunt Zabierzowski veenis teda alustama karjääri kergejõustiklasena.

Müncheni 1972. aasta olümpiamängudel langes ta 400 meetri jooksus konkurentsist poolfinaalis. Esile tõusis ta järgnevatel aastatel, kui võitis 1973. aasta suveuniversiaadil kuldmedali ja 1975. aasta Panameerika mängudel hõbemedali.

1976. aastal hakkas ta keskenduma 800 meetri jooksule. Üllatuslikult pääses ta sel alal ka Montréali olümpiamängudel finaali. Finaalis juhtis ta jooksu peaaegu terve distantsi vältel ja võitis olümpiakulla uue maailmarekordiga 1.43,50. Kolm päeva hiljem tuli ta olümpiavõitjaks ka 400 meetri jooksus ajaga 44,26 sekundit. Juantorena oli esimene Kuuba sportlane, kes võitis kergejõustikus kuldmedali. Samuti oli ta mõlemal alal esimene olümpiavõitja, kes ei olnud pärit ingliskeelsest riigist.

Kodumaal hakati teda tundma nime all El Caballo ('hobune'). 1977. aastal parandas ta suveuniversiaadil Sofias 800 meetri jooksu maailmarekordit, saades ajaks 1.43,44. Järgmisel aastal oli ta 400 meetri jooksus võitmatu, kuid ei suutnud 800 meetri jooksus enam nii vägevaid tulemusi näidata. Enne Moskva olümpiamänge ei saanud ta sageli vigastuste tõttu treenida. Olümpiamängudel jäi ta 400 meetri jooksus esimesena medalita. Juantorena viimaseks suurvõistluseks jäid Helsingi maailmameistrivõistlused 1983. aastal. Ta pääses 800 meetri eeljooksus küll edasi, kuid vigastas end pärast finišit rajalt välja astudes nii halvasti, et ei saanud poolfinaalis joosta. See näis olevat Juantorena karjääri lõpp, kuid ta jätkas, et valmistuda Los Angelese olümpiamängudeks, mida Kuuba aga boikoteeris. Selle asemel osales ta 1984. aasta sõprusmängudel, kus ta sai 800 meetri jooksus poolaka Ryszard Ostrowskiga täpselt sama aja (1.45,68) ning võitjaks kuulutati mõlemad.

Aastatel 1976–1977 valis Track & Field News Juantorena aasta meeskergejõustiklaseks.

2012. aastal võeti ta IAAFi kuulsuste halli liikmeks.

Pärast sportlaskarjääri lõpetamist on ta töötanud Kuuba spordiliitudes ja IAAF-is.

## Viited

## Välislingid
* Alberto Juantorena Olümpiamängude kodulehel
* 
*
Ernest Markšaitis

**Ernest Markšaitis** (3. mai 1969 – 22. juuni 2013 Gilgit-Baltistan, Pakistan)  oli leedu alpinist.

Alpinistina tõusis ta üle 8000 m kõrguse mäe tippu.

Ta võttis osa 2013. aasta juunis Aleksandra Dziki juhtimisel toimunud rahvusvahelisest mägiekspeditsioonist Nanga Parbatile (8125 m) Gilgit-Baltistani provintsis Pakistani loodeosas. 23. juunil tabas mäe jalamil (4200 m kõrgusel) asuvat baaslaagrit Ţālebāni terrorirünnak, mille käigus hukkus 11 alpinisti, teiste seas Ernest Markšaitis.

Markšaitis lõpetas Moskva Riikliku Ülikooli mehaanika-matemaatikateaduskonna. Ta töötas Vilniuse Ülikoolis matemaatika õppejõuna. Hiljem töötas ta finantsanalüütikuna. 

## Alpinism
Ta hakkas mägironimisega tegelema 2007. aastal.

### Kõrgtõusud
Põhiallikas:
*2010 – Korženevskaja (7105 m)
*2010 – Ismoili Somoni mäetipp (7495 m)
*2011 – Les Droits (4000 m) 
*2011 – Han-Tengri (7010 m)
*2011 – Mount McKinley (6190 m)
*2012 – Broad Peak (8051 m)

## Tunnustus
*2011 – valiti Leedu parimaks alpinistiks

## Viited

## Välislingid
*Потрясенный убийством в Пакистане Дамулявичюс: мы опасались, что нападение может повториться. 25.06.2013. ru.delfi.lt
*Ernest Markšaitis. Foto. ola-dzik.pl
Płocki kubermang

**Płocki kubermang** oli Venemaa Keisririigi Kongressi-Poola alal asunud haldusüksus (kubermang). Kubermangu administratiivne keskus oli Płock. Kubermang eksisteeris aastatel 1837–1867. Kubermangu territoorium on praegu Poola koosseisus.
Lemmikloomade kiibistamine

**Lemmikloomade kiibistamine** on lemmikloomade kiibiga varustamine kadumaläinud ja leitud looma omaniku tuvastamiseks.

Lemmikloomadele on võimalik paigaldada passiivne RFID-kiip, mis võimaldab kadumaläinud lemmiklooma leidmisel tema omanikku tuvastada. Selleks on igal RFID-kiibil unikaalne tunnusväärtus, mis kantakse koos omaniku kontaktandmetega lemmikloomade registrisse. RFID-kiip sisestatakse spetsiaalse süstla abil looma kaela piirkonda.
Lawrence'i maakond

**Lawrence'i maakond** (inglise *Lawrence County*) on 11 Ameerika Ühendriikide maakonna nimi.

*Lawrence'i maakond (Alabama)
*Lawrence'i maakond (Arkansas)
*Lawrence'i maakond (Illinois)
*Lawrence'i maakond (Indiana)
*Lawrence'i maakond (Kentucky)
*Lawrence'i maakond (Lõuna-Dakota)
*Lawrence'i maakond (Mississippi)
*Lawrence'i maakond (Missouri)
*Lawrence'i maakond (Ohio)
*Lawrence'i maakond (Pennsylvania)
*Lawrence'i maakond (Tennessee)
Lawrence'i maakond (Lõuna-Dakota)

**Lawrence'i maakond** (*Lawrence County*) on maakond USA-s Lõuna-Dakota osariigis.

Maakonna halduskeskus on Deadwood. Suurim linn on Spearfish.

Maakonna pindala on 2072 km². Veepindala on 1 km².

Elanike arv on 2015. aasta seisuga arvestuslikult 24 827. 2010. aasta rahvaloenduse kohaselt oli elanikke 24 097. Asustustihedus on 12 in/km².

## Naabermaakonnad
* Butte'i maakond (põhjas)
* Meade'i maakond (idas)
* Penningtoni maakond (lõunas)
* Westoni maakond, Wyoming (edelas)
* Crooki maakond, Wyoming (läänes)

## Ajalugu
Lawrence'i maakond moodustati 11. jaanuaril 1875 ja organiseeriti 1877. aastal.. Maakond on saanud nime John Lawrence'i järgi, kes sai 1877. aastal maakonna varahoidjaks.

## Maanteed

* Interstate 90
* U.S. Highway 14
* U.S. Highway 85
* U.S. Highway 385
* South Dakota Highway 34

## Kaitsealad
* Black Hillsi metsakaitseala (osa)

USA Ajalooliste Paikade Riikliku Registrisse on kantud Lawrence'i maakonnas 53 objekti.

## Linnad ja asulad

* Central City
* Deadwood
* Lead
* Spearfish
* Whitewood

## Viited

## Välislingid

* Lawrence'i maakonna koduleht
Penningtoni maakond

**Penningtoni maakond** (inglise *Pennington County*) on kahe Ameerika Ühendriikide maakonna nimi.

*Penningtoni maakond (Lõuna-Dakota)
*Penningtoni maakond (Minnesota)
Tuolumne maakond

**Tuolumne maakond** (*Tuolumne County*) on maakond USA-s California osariigis Sierra Nevadas.

Maakonna halduskeskus ja ainus linn on Sonora.

Maakonna pindala on 5890 km². Veepindala on 140 km².

Elanike arv on 2015. aasta seisuga arvestuslikult 53 709. 2010. aasta rahvaloenduse järgi oli elanikke 55 365. Asustustihedus on 9,12 in/km².

## Ajalugu
Maakond on üks California algsetest maakondadest, mis moodustati 18. veebruaril 1850. Maakond oli varem tuntud ka kui Oro maakond. Osa maakonna territooriumist loovutati 1854. aastal Stanislausi maakonnale ja 1864. aastal Alpine'i maakonnale.

Sõna *Tuolumne* tuleneb arvatavasti indiaani keele sõnast *talmalamne* ja tähendab 'palju kivist maju'.

## Geograafia
* Alpine'i maakond (põhjas)
* Calaverase maakond (loodes)
* Stanislausi maakond (edelas)
* Mariposa maakond (lõunas)
* Madera maakonda (kagus)
* Mono maakond (idas)
* Mercedi maakond (edelas)

## Maanteed
* California State Route 49
* California State Route 108
* California State Route 120

## Kaitsealad

* Yosemite rahvuspark (osa)
* Stanislausi metsakaitseala (osa)
* Calaveras Big Trees State Park
* Carson-Icebergi ürgloodusala
* Emigranti ürgloodusala

## Linnad ja asulad

## Välislingid

* Ametlik koduleht
Texase maakond

**Texase maakond** (inglise *Texas County*) on kahe Ameerika Ühendriikide maakonna nimi.

*Texase maakond (Missouri)
*Texase maakond (Oklahoma)
Fairfieldi maakond

**Fairfieldi maakond** (inglise *Fairfield County*) on kolme Ameerika Ühendriikide maakonna nimi.

*Fairfieldi maakond (Connecticut)
*Fairfieldi maakond (Lõuna-Carolina)
*Fairfieldi maakond (Ohio)
Livingstoni maakond

**Livingstoni maakond** (inglise *Livingston County*) on viie Ameerika Ühendriikide maakonna nimi.

*Livingstoni maakond (Illinois)
*Livingstoni maakond (Kentucky)
*Livingstoni maakond (Michigan)
*Livingstoni maakond (Missouri)
*Livingstoni maakond (New York)

## Vaata ka
*Livingstoni vald (*Livingston Parish*)
Rutherfordi maakond

**Rutherfordi maakond** (inglise *Rutherford County*) on kahe Ameerika Ühendriikide maakonna nimi.

*Rutherfordi maakond (Põhja-Carolina)
*Rutherfordi maakond (Tennessee)
Sussexi maakond

**Sussexi maakond** (inglise *Sussex County*) on kolme Ameerika Ühendriikide maakonna nimi.

*Sussexi maakond (Delaware)
*Sussexi maakond (New Jersey)
*Sussexi maakond (Virginia)
Morgani maakond

**Morgani maakond** (inglise *Morgan County*) on 11 Ameerika Ühendriikide maakonna nimi.

*Morgani maakond (Alabama)
*Morgani maakond (Colorado)
*Morgani maakond (Georgia)
*Morgani maakond (Illinois)
*Morgani maakond (Indiana)
*Morgani maakond (Kentucky)
*Morgani maakond (Lääne-Virginia)
*Morgani maakond (Missouri)
*Morgani maakond (Ohio)
*Morgani maakond (Tennessee)
*Morgani maakond (Utah)
Kenneth Kristensen Berth

**Kenneth Kristensen Berth** (sündinud 3. veebruaril 1977 Odenses) on Taani poliitik, ta kuulub Taani Rahvaparteisse. Ta on aastast 2015 Folketingi liige.

Ta on õppinud Aarhusi ja Kopenhaageni Ülikoolides. Tal on aastast 2000 bakalaureusekraad ajaloo alalt ning aastast 2002 magistrikraad ajaloo ja ühiskonnaõpetuse (social studies) alalt.

Ta oli aastatel 1999–2007 Taani Rahvapartei noorsootöö sektsiooni esimees.

Aastatel 2015–2019 oli ta Folketingi liige.

## Isiklikku
Ta on abielus ja tal on kaks tütart.

## Välislingid
* Kenneth Kristensen Berth Folketingi kodulehel (inglise keeles)
* Kenneth Kristensen Berthi koduleht (taani keeles)
Isoroku Yamamoto

**Isoroku Yamamoto** (jaapani keeles 山本 五十六 *Yamamoto Isoroku*; sündinud kui **Isoroku Takano**; jaapani keeles 高野 五十六 *Takano Isoroku*; 4. aprill 1884 Nagaoka – 18. aprill 1943 Saalomoni saared) oli Jaapani admiral. Ta võttis osa Vene-Jaapani sõjast ja Teisest maailmasõjast. Ta kavandas rünnaku Pearl Harborile ja Midway lahingu.

Yamamoto hukkus 1943. aastal kui Ameerika Ühendriikide koodimurdjad tuvastasid tema lennuplaani. Saadud info alusel korraldas USA merevägi operatsiooni Kättemaks raames Yamamotole atentaadi, tulistades 18. aprillil 1943 lennukikandjatelt startinud hävituslennukitega Yamamoto lennuki Saalomoni saarte kohal alla. Jaapani sõdurid leidsid lennuki rusud ja Yamamoto surnukeha järgmisel päeval.
Volga sõjaväeringkond

**Volga sõjaväeringkond** (vene keeles Приволжский военный округ, ПриВО), aastast 1974 **Punalipuline Volga sõjaväeringkond** (Краснознамённый Приволжский военный округ) oli aastatel 1918–1989 ja 1992–2001 Nõukogude Venemaa, Nõukogude Liidu ja Venemaa Föderatsiooni Relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 4. mail 1918 ja see hõlmas esialgu Astrahani, Kaasani, Nižni Novgorodi, Pensa, Samara, Saratovi, Simbirski ja Tsaritsõni kubermangu ning Uralski oblasti territooriumi. Territoriaalne jaotus ei olnud püsiv. 1958. aastal liidendati sellega osa likvideeritud Lõuna-Uurali sõjaväeringkonna territooriumist. 1989. aastal liideti sõjaväeringkond koos Punalipulise Uurali sõjaväeringkonnaga Punalipuliseks Volga-Uurali sõjaväeringkonnaks. Selline jaotus kehtis kuni aastani 1992, mil sellest sai taas omaette sõjaväeringkond. Mõlemad sõjaväeringkonnad liideti uuesti üheks väekoondiseks 1. detsembril 2001.

Sõjaväeringkonna staap asus eri aegadel Kaasanis, Saratovis ja Kuibõševis.

### Volga sõjaväeringkonna vägede juhatajad

*1918 A. F. Dolgušin
*1918–1919 Jānis Mežlauks (lasti maha 1938)
*1919 I. L. Kogan
*1919–1920 P. A. Petrjajev
*1920–1921 B. A. Goldberg
*1921–1923 Dmitri Prokofjevitš Osskin
*1923–1924 Sergei Vitaljevitš Mratškovski (lasti maha 1936)
*1924–1927 Aleksandr Ignatjevitš Sedjakin (lasti maha 1938)
*1927–1931 Georgi Dmitrijevitš Bazilevitš (lasti maha 1939)
*1931–1932 Boriss Mihhailovitš Šapošnikov
*1932–1933 Ivan Fjodorovitš Fedko (lasti maha 1939)
*1933–1937 2. järgu armeekomandör (1935) Pavel Jefimovitš Dõbenko (lasti maha 1938)
*1937 Nõukogude Liidu marssal Mihhail Nikolajevitš Tuhhatševski (lasti maha 1937)
*1937 korpusekomandör Mihhail Grigorjevitš Jefremov
*1937–1938 korpusekomandör Pjotr Aleksejevitš Brjanskihh (lasti maha 1938)
*1938–1939 korpusekomandör Kirill Afanasjevitš Meretskov (arreteeriti 1941, vabanes samal aastal)
*1939–1940 korpusekomandör Trifon Ivanovitš Ševaldin
*1940–1941 kindralleitnant Vassili Filippovitš Gerassimenko
*1941 kindralmajor Matvei Timofejevitš Popov
*1941–1944 kindralleitnant Stepan Adrianovitš Kalinin
*1944–1945 kindralpolkovnik Mihhail Semjonovitš Hozin
*1945–1946 kindralpolkovnik Vassili Nikolajevitš Gordov (lasti maha 1950)
*1946–1950 kindralpolkovnik Vassili Aleksandrovitš Juškevitš (arreteeriti 1938, vabanes 1939)
*1950–1953 kindralleitnant G. N. Perekrjostov
*1953–1958 kindralpolkovnik Vassili Ivanovitš Kuznetsov
*1958–1960 kindralpolkovnik Vladimir Nikolajevitš Komarov
*1960–1961 kindralpolkovnik Andrei Trofimovitš Stutšenko
*1961–1963 kindralpolkovnik Ivan Grigorjevitš Pavlovski
*1963–1965 kindralpolkovnik Nikolai Grigorjevitš Ljaštšenko
*1965–1968 kindralleitnant (a-st 1967 kindralpolkovnik) Nikolai Vassiljevitš Ogarkov
*1968–1971 kindralpolkovnik A. M. Paršikov
*1971–1975 kindralpolkovnik Juri Andrejevitš Naumenko
*1975–1977 kindralpolkovnik Pjotr Georgijevitš Lušev
*1977–1981 kindralpolkovnik Vladimir Nikolajevitš Kontšits
*1981–1985 kindralpolkovnik Anatoli Jakovlevitš Rjahhov
*1985–1989 kindralpolkovnik Valerian (Valeri) Anissimovitš Patrikejev
*1992–2001 kindralpolkovnik Anatoli Ipatovitš Sergejev
Monowi

**Monowi** on USA-s Nebraska osariigis Boydi maakonnas asuv omavalitsusega küla. USA 2010. aasta rahvaloenduse kohaselt elas seal üks inimene. See on väikseima elanike arvuga kohalik omavalitsusüksus USA-s.

Küla pindala on 54 ha ja see asub 504 m kõrgusel merepinnast.

Küla asub osariigi kirdeosas Missouri ja Niobrara jõe vahelisel alal maantee Nebraska Highway 12 ääres. Lähim asustatud koht on Lynch, mis asub umbes 11 kilomeetri kaugusel läänes.

Sõna *monowi* tuleneb ühest indiaani keelest ja tähendab õit, kuid täpne keel pole teada. Monowi on saanud nime selle järgi, et küla asukohas kasvas palju lilli.

## Ajalugu

Monowi asutati 1902. aastal, kui sinna jõudis Fremont, Elkhorn and Missouri Valley Railroadi raudteeliin. Samal aastal avati seal postkontor, mis töötas kuni 1971. aastani..

Kõige suurem oli elanike arv Monowis 1930. aastatel, kui seal elas ligi 150 inimest. Sel ajal asusid seal keskkool, kaks panka ja kirik. Pärast raudteeliini kadumist hakkas elanike arv langema. Sarnaselt paljude teiste Suure tasandiku linnadega kolisid paljud noored inimesed linnadesse, et leida sealt parem töökoht.

2000. aasta rahvaloenduse kohaselt elas seal veel ainult kaks inimest. Nendeks olid abielupaar Rudy ja Elsie Eiler. 2004. aastal Rudy suri, millest alates on tema abikaasa olnud küla ainus elanik. Ta on ühtlasi külavanem, annab iseendale alkoholi müügi loa ja maksab iseendale makse. Külas on 4 tänavavalgustit ja selleks, et saada nende jaoks riiklikku rahastust, peab ta igal aastal koostama munitsipaalteede plaani. Kuigi küla on peaaegu mahajäetud, asub seal 5000-köiteline raamatukogu, mis on loodud Rudy Eileri mälestuseks ning mille eest kannab hoolt Elsie Eiler. Lisaks peab Elsie külas üleval kõrtsi, mida külastavad tihti küla endiste elanike sugulased. Viimane matus küla kirikus oli Elsie isa oma 1960. aastal, 1967-1970 suleti toidupoed ja postkontor, 1974 ka kool. Ka Eilerite kaks last kolisid külast ära 1970. aastate keskel.

## Viited

## Välislingid

* Monowi, Nebraska, Population: 1. Reuters.com. 4. mai 2011
White Rock (Lõuna-Dakota)

**White Rock** on linn USA-s Lõuna-Dakota osariigis Robertsi maakonnas. See asub Bois de Sioux' jõe ääres osariigi kirdeosas Põhja-Dakota ja Minnesota piiri kõrval. White Rock on Lõuna-Dakota kõige kirdepoolseim paik.

2010. aasta USA rahvaloenduse kohaselt elas seal 3 inimest. 2000. aastal oli elanike arv 18.

## Ajalugu
White Rock asutati 1884. aastal. 1885. aastal avati seal postkontor. Postkontor suleti 1965. aastal. White Rockis asus seitse viljaelevaatorit, kolm hotelli, neli kõrtsi, kaks panka, kaks kirikut, keskkool ja mitu poodi. Tippajal võis seal elada ligi 600 inimest. USA rahvaloenduse andmetel oli suurim elanike arv 1910. aastal, mil seal elas 368 inimest. Sellest ajast alates on elanike arv pidavalt langenud.

Aastatel 1885–1980 ulatus White Rockini Chicago, Milwaukee, St. Paul and Pacific Railroadi raudtee haruliin.

White Rock (inglise keeles 'valge kalju') on saanud nime linna algse asukoha lähedal asunud valgest graniidist kivirahnu järgi. Kivirahn hiljem aga lõhuti ja selle kohale ehitati viljaelevaator.

## Viited
Robertsi maakond

**Robertsi maakond** (inglise *Roberts County*) on kahe Ameerika Ühendriikide maakonna nimi.

*Robertsi maakond (Lõuna-Dakota)
*Robertsi maakond (Texas)
Coldfoot

**Coldfoot** on rahvaloendustel arvestatav kohaliku võimuorganita asula (*census-designated place*) Alaskal Yukon-Koyukuki rahvaloenduspiirkonnas. See asub Fairbanksi ja Deadhorse'i vahel kulgeval Daltoni maanteel.

Elanike arv on 2010. aasta rahvaloenduse kohaselt 10. 2000. aastal oli elanikke 13.

Coldfoot on rajatud kaevandusasulana ja algselt kandis see nime Slate Creek. Praeguse nime sai see 1900. aastal, kui kaks kullaotsijad ei söandanud ületada lähedal asuvat Middle Fork Koyukuki jõge ja oma jalgu külma vette kasta (inglise keeles *cold foot* – 'märg jalg'). 1902. aastal asus Coldfootis kaks teemaja, kaks poodi, seitse salooni ja mängusaal. Postkontor töötas Coldfootis aastatel 1902–1912, see avati uuesti 1984. aastal.

Coldfootis asub USA kõige põhjapoolseim veoautode peatuskoht. Coldfootist põhja pool pole ühtegi teeninduskohta enne 400 km kaugusel asuvat Deadhorse'i.

Coldfooti lähedal asub lennuväli.

## Viited

## Välislingid
Kirgiisi ANSV

**Kirgiisi ANSV** nime kandsid kaks Vene SFNV autonoomset vabariiki:

*Kirgiisi ANSV (1920–1925), hilisem Kasahhi ANSV ja 1936. aastast Kasahhi NSV
*Kirgiisi ANSV (1926–1936), hilisem Kirgiisi NSV

## Vaata ka
*Kara-Kirgiisi autonoomne oblast, autonoomne oblast Vene SFNV koosseisus 1924–1925, seejärel Kirgiisi autonoomne oblast
*Kirgiisi autonoomne oblast, autonoomne oblast Vene SFNV koosseisus 1925–1926, seejärel Kirgiisi ANSV
Cardin

**Cardin** on kummituslinn USA-s Oklahoma osariigis Ottawa maakonnas Kansase piiri lähedal. See asub Picherist umbes ühe kilomeetri kaugusel edelas.

Cardin rajati 1913. aastal kaevanduslinnana. Algselt oli selle nimi Tar Creek. Linnas ja selle ümbruses töötasid paljud tsingi- ja pliikaevandused. Linnas asus mitu toidupoodi, majutusasutust, apteek, üüritall, pank, saekaater, teater ja tantsusaal.

Linn on saanud nime Cardin sinna 1918. aasta juunis elama saabunud William Oscar Cardini ja tema abikaasa Isa Wade Cardini järgi.

1920. aastal elas Cardinis 2640 inimest. 1930. aastaks oli elanike arv langenud 437-ni. 1938. aastal kaotas Cardin linnaõigused.

Cardin sai linnaõigused tagasi 1983. aastal selleks, et saada kanalisatsiooni ja veesüsteemi parandamiseks ja valitsuselt toetusi ja laenu. 2000. aasta rahvaloenduse kohaselt elas seal 150 inimest.

Cardin asub koos Picheri ja Treece'iga saastealal. Neid linnu ohustas kaevandustegevusest tekkinud saaste, samuti ähvardasid hooned aastakümneid kestnud maa-aluse kaevandamise tagajärjel kokku variseda. Cardin suleti 2009. aastal ja selle elanikud viidi mujale. 2010. aasta rahvaloenduse kohaselt elas seal veel kolm inimest, kuid viimane perekond lahkus sealt sama aasta novembriks. Pärast seda on linn olnud inimtühi ja enamik mahajäetud majadest on lammutatud.

## Viited

## Välislingid
* Toxic Twin: Cardin. Ghosts of North America
Treece

**Treece** on kummituslinn USA-s Kansase osariigis Cherokee maakonnas. Asub Oklahoma piiri kõrval.

Treece oli Picheri, Cardin ja Douthati kõrval üks neljast linnast, mis rajati 1910. aastatel Kansase, Oklahoma ja Missouri osariigi plii- ja tsingikaevandamise piirkonda.

Treece sai nime kinnisvaramaakler J. O. Treece'i järgi. Postkontor avati Treece'is 1917. aastal. Treece ja Picher oli tippajal riigi üks suuremaid plii- ja tsingimaagitootjad. Kaevandustegevuse vähenedes hakkas elanike arv järk-järgult langema.

2010. aasta rahvaloenduse kohaselt elas linnas 138 inimest. Aasta teises pooles hakati inimesi sealt mujale ümberpaigutama, kuna sealne keskkond oli kaevandamise käigus tekkinud saaste tõttu elamiskõlbmatu. 2012. aasta seisuga oli Treece'i elama jäänud vaid kaks inimest. 2016. aasta augustis suri 54-aastaselt üks Treece'i elama jäänud elanikest, Timothy Busby. Pärast seda on Treece'i ainsaks arvatavaks elanikuks jäänud tema abikaasa Della Busby.

Enamik Treece'is asunud hoonetest on lammutatud.

## Viited
New York Life Building

**New York Life Building** või **New York Life Insurance Company Building** on 40-korruseline pilvelõhkuja New Yorgis, mis asub Midtown Manhattanil Madison Square Parki kõrval aadressil 51 Madison Avenue. See on ettevõtte New York Life Insurance Company peakorter.

187,5-meetri kõrguse äripindadega massiivse kõrghoone arhitekt oli Cass Gilbert, sama mees projekteeris ka Woolworth Buildingu. Hoone valmis aastatel 1926–1928 ning see on kujundatud uusgootika nüanssidega *[[art déco]]* stiilis. Selle tornitipu kroon on kaetud umbes 25 000 kullatud plaadiga.

Aastal 1972 kanti see Ameerika Ühendriikide Ajalooliste Paikade Riiklikusse Registrisse (*National Register of Historic Places*) kui riiklik ajaloomälestis (*National Historic Landmark*) ning aastast 2000 on tegu New York City Mälestusmärkide Säilitamise Komisjoni poolt kaitsealuseks mälestiseks (*New York City Landmark*) kuulutatud ehitisega. 

## Pildigalerii

Pilt:NY Life Park Av jeh.JPG|New York Life Buildingu jalam
Pilt:New York Life Gold Top.JPG|Vaade tornitipule öösel
Pilt:New York Life Building 2.jpg|Vaade New York Life Buildingule õhust


## Välislingid

*New York Life Building hoone kirjeldus ja pildid veebilehel www.nyc-architecture.com
Podoolia kubermang

**Podoolia kubermang** (ka **Podolski kubermang**) oli Venemaa Keisririigi, Ukraina ja Ukraina NSV haldusüksus (kubermang). Kubermangu administratiivne keskus oli Kamjanets-Podilskõi. Kubermang eksisteeris aastatel 1793–1923. Kubermangu territoorium on praegu Ukraina koosseisus.
PhinDeli Town Buford

**PhinDeli Town Buford**, algselt **Buford**, on USA-s Wyomingi osariigis Albany maakonnas olev kohaliku omavalitsuseta asula. See asub Laramie ja Cheyenne'i linna vahel kiirtee Interstate 80 ääres.

Asula paikneb 2400 meetri kõrgusel merepinnast ning on sellega kõige kõrgemal paiknev asula kiirtee Interstate 80 ääres.

2013. aasta seisuga elas seal üks inimene. Tema pindala on 4 ha. Bufordis asuvad kauplus, bensiinijaam ja moodulmaja.

## Ajalugu

Buford asutati 1866. aastal seoses esimese Ameerika Ühendriikide läbiva raudtee ehitusega. Sel ajal elas asulas umbes 2000 töölist, kes aga raudtee-ehituse kaugenemisega läände suundusid. Asula sai algselt nime kodusõja kindralmajori John Bufordi järgi.

1900. aastal avati Bufordis postkontor, mis suleti 2004. aastal.

1980. aastal kolis sinna koos oma abikaasa ja pojaga elama Don Sammons. Aastal 1992 ostis ta asula. Tema abikaasa suri 1995. aastal ja tema poeg kolis mujale 2007. aastal, misjärel jäi ta Bufordi ainsaks elanikuks.

Pärast seda, kui Don Simmons kolis oma pojale lähemale, läks kinnistu müüki. Asula ostsid 5. aprillil 2012 korraldatud oksjonil 900 000 dollari eest kaks Vietnami ettevõtjat. Hiljem selgus neist ühe isik: see oli Phạm Đình Nguyên. Ta hakkas asula kaupluses müüma PhinDeli kaubamärgiga kohvi ja nimetas selle järgi asula ümber. See kohvisort on Vietnamis toodetud.

## Viited

## Välislingid
* bufordtradingpost.com
Stavropoli kubermang

**Stavropoli kubermang** oli Venemaa Keisririigi, Nõukogude Venemaa ja Nõukogude Liidu haldusüksus (kubermang). Kubermangu administratiivne keskus oli Stavropol-Kavkazski. Kubermang eksisteeris aastatel 1847–1924. Kubermangu territoorium on praegu Venemaa koosseisus.
Selma Vilhunen

**Selma Vilhunen** (sündinud 1976) on soome filmirežissöör ja stsenarist.

Selma Vilhuneni lühifilm "Kas ma pean kõik ise ära tegema?" ("Pitääkö mun kaikki hoitaa?") kandideeris 2013. aastal Oscarile parima lühifilmi kategoorias.

Ta on Ameerika Filmiakadeemia liige.

## Viited

## Välislingid
*
Kaunase kubermang

**Kaunase kubermang** (ka **Kovno kubermang**) oli Venemaa Keisririigi haldusüksus (kubermang). Kubermangu administratiivne keskus oli Kaunas. Kubermang eksisteeris aastatel 1842–1915. Kubermangu territoorium on praegu enamikus Leedu ja väike osa Läti ning Valgevene koosseisus.

Maakond moodustati aastal 1842 seitsmest seni Vilno kubermangu kuulunud maakonnast.

## Kubermangu haldusjaotus
Kubermang jagunes 7 maakonnaks:
*Kovno maakond, maakonnalinn Kovno, 
*Novoaleksandrovski maakond, Novoaleksandrovsk,
*Poneveži maakond, Ponevež,
*Rossienõ maakond, Rossienõ,
*Telši maakond, Telši,  
*Šavli maakond, Šavli,
*Vilkomiri maakond, Vilkomir.

## Kovno kubermangu kubernerid
*23.04. 1843 – 10.03. 1848, tegelik riiginõunik Ivan Kalkatin
*10.03. 1848 – 17.03. 1848, riiginõunik vürst Sergei Dolgorukov
*17.03. 1848 – 03.04. 1851, kindralmajor Afanassi Radištšev
*03.04. 1851 – 13.08. 1854, kindralmajor Pjotr Švarts
*13.08. 1854 – 24.10. 1857, kindralmajor Ivan Romanus
*01.11. 1857 – 18.09. 1861, riiginõunik Stanislav Hominski
*18.09. 1861 – 04.06. 1863, kontradmiral Grigori Wevell von Krüger
*04.06. 1863 – 01.08. 1863, parun Sergei Engelhardt
*01.08. 1863  – 27.07. 1866 tegelik riiginõunik Nikolai Muravjov
*29.07. 1866 – 17.05. 1868, tegelik riiginõunik Aleksei Kaznatšejev
*31.05. 1868 – 10.01. 1874, tegelik riiginõunik vürst Mihhail Obolenski
*08.02. 1874 – 30.04. 1879, tegelik riiginõunik Pjotr Bazilevski
*21.05. 1879 – 27.06. 1880, tegelik riiginõunik Sergei Gudim-Levkovitš
*06.09. 1880 – 09.03. 1881, polkovnik Nikolai Baranov
*27.03. 1881 – 26.12. 1886, Polkovnik Valeri Melnitski
*08.01. 1887 – 19.04. 1890, tegelik riiginõunik Jevgeni Kurovski
*03.05. 1890 – 11.07. 1896, tegelik riiginõunik Nikolai Klingenberg
*[11.07. 1896 – 24.05. 1899, tegelik riiginõunik Sergei Suhhodolski
*24.05. 1899 – 01.02. 1902, tegelik riiginõunik Aleksei Rogovitš
*01.02. 1902 – 15.04. 1904, tegelik riiginõunik Emmanuil Vatatsi
*24.04. 1904 – 31.12. 1912, riiginõunik (tegelik riiginõunik) Pjotr Verjovkin
*31.12. 1912–1917, tegelik riiginõunik Nikolai Grjazev
Lublini kubermang

**Lublini kubermang** oli Venemaa Keisririigi haldusüksus (kubermang). Kubermangu administratiivne keskus oli Lublin. Kubermang eksisteeris aastatel 1837–1912. Kubermangu territoorium on praegu Poola koosseisus.
Venuse sünd (Boucher)

**"Venuse sünd"** (prantsuse keeles *La Naissance de Vénus*) on prantsuse kunstniku François Boucher' õlimaal lõuendil.

1754. aastal valminud teos asub Wallace’i kogus Londonis.

## Vaata ka
* "Venuse sünd"

## Viited

## Kirjandus
*Duffy, Stephen, and Hedley, Jo, The Wallace Collection's Pictures. A Complete Catalogue, London: Unicorn Press 2011, p. 55
*Hedley, Jo, François Boucher. Seductive Visions, London: The Wallace Collection, 2004, pp. 135-137
*Ingamells, John, The Wallace Collection Catalogue of Pictures III: French before 1815, London: The Trustees of The Wallace Collection 1985, p. 89
Kipchoge Keino

**Kipchoge Hezekiah Keino** (tuntud ka nime all **Kip Keino**; sündinud 17. jaanuaril 1940 Kipsamos, Nandi maakonnas) on Keenia endine kergejõustiklane, keskmaajooksja. Ta on kahekordne olümpiavõitja.

Ta on kalendžini, täpsemalt nandi päritolu. Tema vanemad surid, kui ta oli veel noor. Teda kasvatas üles tädi. Pärast kooli lõpetamist töötas ta politseinikuna ning mängis enne kergejõustiku juurde asumist ragbit. Keino treenis jooksmist 1800 meetri kõrgusel Keenia mägismaal.

Keino esimene suurem tiitlivõistlus oli 1962. aasta Rahvaste Ühenduse mängud Perthis Austraalias, kus ta tuli kolmes miilis üheteistkümnendaks. 1964. aasta suveolümpiamängudel Tōkyōs tuli ta 5000 meetri jooksus viiendaks ja 1500 meetri jooksus jäi napilt finaalist välja.

27. augustil 1965 parandas ta 3000 meetri jooksus distantsi esimest korda, joostes maailmarekordit üle kuue sekundiga, saades ajaks 7.39,6. Hiljem samal aastal ületas ta 5000 meetri jooksus Ron Clarke'i nimel olnud maailmarekordi ajaga 13.24,2. Samal aastal võitis ta esimestel Aafrika mängudel Brazzaville'is kaks kuldmedalit. 1966. aasta Rahvaste Ühenduse mängudel Kingstonis Jamaical võitis ta kuldmedali ühe ja kolme miili jooksus.

1968. aasta suveolümpiamängudel Méxicos võitis ta kuldmedali 1500 meetri jooksus olümpiarekordiga 3.34,91, edestas maailmarekordiomanikku Jim Ryuni 20 meetriga, mis on suurimaga eduga saadud võit sel alal. 5000 meetri jooksus võitis ta hõbemedali. Ta tegi kaasa ka 10 000 meetri jooksus, kuid katkestas. 1968. aastal oli ta esimene keenialasena USA spordiajakirja Sports Illustrated esikaanel.

Neli aastat hiljem, Müncheni olümpiamängudel võitis ta 3000 meetri takistusjooksus kuldmedali, kuid jäi 1500 meetri jooksus soomlase Pekka Vasala järel teiseks.

Keino lõpetas sportlaskarjääri 1973. aastal ning oli selleks ajaks saanud Keenias rahvuskangelase tuntuse. Ta on olnud eeskujuks paljudele Keenia noortele.

Ta on Keenia Olümpiakomitee esimees. Ta on tegelenud ka orbusid abistava heategevusorganisatsiooniga. Eldoretis asub temanimeline staadion.

2012. aastal oli ta üks 24 esimesest, kes võeti IAAFi kuulsuste halli liikmeks.

## Isiklikud rekordid
* 800 meetri jooks – 1.46,41
* 1500 meetri jooks – 3.34,91
* 1 miili jooks – 3.53,1
* 2000 meetri jooks – 5.05,2
* 3000 meetri jooks – 7.39,6
* 2 miili jooks – 8.25,2
* 5000 meetri jooks – 13.24,2
* 10 000 meetri jooks – 28.06,4
* 3000 m takistusjooks – 8.23,64

## Viited

## Välislingid
* Kipchoge Keino Olümpiamängude kodulehel
* 
* Kipchoge Keino sihtasustus
* "Late for the Olympics: The Amazing Story of Kipchoge Keino". todayifoundout.com. 7. veebruar 2014
* 1500 meetri jooksu finaal 1968. aasta olümpiamängudel - YouTube
Volõõnia kubermang

**Volõõnia kubermang** oli Venemaa Keisririigi ja Nõukogude Venemaa haldusüksus (kubermang). Kubermangu administratiivne keskus oli aastast 1804 Žõtomõr. 

Kubermang eksisteeris aastatel 1792–1921. Kubermangu territoorium on praegu Ukraina koosseisus.
Tambovi kubermang

**Tambovi kubermang** oli Venemaa keisririigi haldusüksus (kubermang). Kubermangu administratiivne keskus oli Tambov. Kubermang eksisteeris 1796–1928. Kubermangu territoorium on praegu Venemaa koosseisus.

Aastatel 1920–1921 oli kubermangus bolševism talupoegade ülestõus (Tambovi ülestõus (vene Тамбовское восстание)).
EsData

**EsData** (ärinimega **AS EsData**) oli Eesti esimene internetiteenuseid pakkuv ettevõte. EsData tegeles andmeside- ja arvutisidevõrkude ehitamisega ning pakkus digitaalseid püsiühendusi, interneti püsiühendusi, interneti sissehelistamisteenust, interneti välisühendusi, veebimajutust ja serverimajutust.

AS-i Esdata asutasid 1993. aasta detsembris Küberneetika Instituut ja Telecom Finland (hilisem Sonera). 1997. aastal oli ettevõtte aktsiakapitaliks 4,7 miljonit krooni ja selle omanikeks olid Küberneetika Instituut (35 protsenti), Telecom Finland (35 protsenti), Eesti Telekom (15 protsenti) ja Eesti Telefon (15 protsenti).

EsData tegevdirektoriks oli Ants Wõrk.

EsData oli Eesti esimene oma kommertsvälisliini rajanud ettevõte. Välisühendus oli Soome Dataneti võrguga, läbilaskevõime oli 1996. aasta alguses 64 kbit/s.

2003. aasta lõpus ostis Elion, kellele varem kuulus 30% EsData aktsiatest, TeliaSonera käest 6,776 miljoni krooni eest ülejäänud 70% EsData aktsiatest. 2004. aasta kevadel lõpetas EsData interneti- ja andmesideteenuste pakkumise ning viis olemasolevad võrgud ja kliendid üle 
emaettevõttesse.

## Viited
Tšernihivi kubermang

**Tšernihivi kubermang** (ka *Tšernigovi kubermang*) oli Venemaa Keisririigi haldusüksus (kubermang). Kubermangu halduskeskus oli Tšernihiv. 

Kubermang eksisteeris aastatel 1802–1918. Kubermangu territoorium on praegu Ukraina ja Venemaa koosseisus.

## Viited
Ludovico Einaudi

**Ludovico Maria Enrico Einaudi** (sündinud 23. novembril 1955 Torinos) on itaalia helilooja ja pianist.

Einaudi isa Giulio Einaudi (1912–1999) oli kirjastaja ja vanaisa Luigi Einaudi oli aastatel 1948–1955 Itaalia president. Ta õppis 1980. aastatel Milano konservatooriumis helilooja Luciano Berio käe all.

Einaudi alustas karjääri klassikalise muusika heliloojana, kuid on oma loomingusse toonud ka teisi stiile ja žanreid, näiteks pop-, rokk-, maailma- ja folkmuusikat.

Einaudi on loonud ka filmimuusikat, muu hulgas filmidele "See on Inglismaa" ("This Is England"; 2006), "1+1" ("Intouchables"; 2011), "Nomaadimaa" ("Nomadland"; 2020), "Isa" ("The Father"; 2020) ja.  

2016. aasta septembris andis ta kontserdi Tallinnas Nordea Kontserdimajas. See oli tema esimene esinemine Baltimaades.

## Stiil
"Elementide" arvustuses kirjutab Classicalite saidil Steve Nagel: "Kuna Einaudi eksib nii palju minimalismi ja popi vastu, siis võib-olla oleks õigem nimetada tema muusikat New Age'i liikumise viljaks (produktiks), mis - ehkki on näiliselt vähem ambitsioonikas kui laiemad klassikalised struktuurid – keskendub rohkem lõõgastumisele, ühtekuuluvusele, looduselementidele ja optimismile".  Ben Beaumont-Thomas kritiseerib The Guardianis negatiivses arvustuses 2016. aasta Einaudi esinemist  sõnadega "[ta] loeb end umbse konservatooriumi (õhkkonna) vastandiks, kuid mängib siiski muusikat, mis on vähem seikluslik kui teie keskmised *indie*-bändid", kurtes, et "Einaudi ühendab endas seda sellega, et on keskpärane pianist. Ta oskab küll fraasi peenelt viimistleda, kuid on uhkelt antivirtuoosne, mängides vaid lihtsaid arpedžosid ja selgeid neljanoodilisi meloodiaid".

## Viited

## Välislingid
* Ametlik koduleht
Jaak Ojakäär

**Jaak Ojakäär** (1. juuli 1958 Tallinn – 26. november 2016) oli eesti muusikasaadete toimetaja ja muusikakriitik.

Ta õppis eraviisiliselt klaverit ja isa juhendamisel klarnetit. Ta lõpetas 1980. aastal Tallinna Pedagoogilise Instituudi kultuuri- ja muusikateaduskonna orkestrijuhtimise erialal (õpetajad Ilmar Tõnisson ja Ahti Rääst).

Ta mängis 1980. aastatel Kalevi bigbändis. Raadiosaateid hakkas tegema juba üliõpilasena. 1980. aastast töötas ta Eesti Raadios (hiljem Eesti Rahvusringhäälingus) Vikerraadio muusikatoimetajana. Koostas koos isaga saatesarja 20. sajandi muusikast ehk "Saja aasta laulud". 

## Isiklikku
Tema isa oli Valter Ojakäär ja ema Heljo Sepp.

## Kirjandus
*
Valev Kruusalu

**Valev Kruusalu** (9. detsember 1938 – 12. juuni 2008) oli eesti 1980. aastate avaliku vabadusvõitluse tegelane, Eesti Rahvusliku Sõltumatuse Partei asutajaliige ja ERSP volikogu liige, Eesti Kongressi saadik, Eesti Vabariigi taastaja ja edendaja.

1988. aasta 1. mai rongkäigus kandis Valev rahvusvärvides linikut, mida KGB-lased veidi enne tribüünideni jõudmist ründasid, käest rebisid ja Valevi vahistasid.

Valevi suur missioon oli Hirvepargis 1987 väljakuulutatud stalinismiohvrite mälestusmärgi üleskutsele allkirjade kogumine. 

14. juunil 1988 kõneles Valev Kruusalu Lindamäel 1941. aasta küüditamiste ohvrite mälestusmiitingul.

## Tunnustus
* 2006 Riigivapi V klassi teenetemärk
*Eesti Kodanike Komiteede mälestusmärk registreerijaile tehtud töö eest

## Viited

## Välislingid
*http://www.delfi.ee/archive/kiri-tana-sona-tais-voimalusi?id=19143085
*http://www.worldcat.org/identities/lccn-nb97-89256/
*http://www.ra.ee/fotis/index.php?type=2&id=393091
NSV Liidu Ministrite Nõukogu juures asuv Informatsioonikomitee

**NSV Liidu Ministrite Nõukogu juures asuv Informatsioonikomitee** (vene keeles *Комитет информации при Совете Министров СССР*) oli aastatel 1947–1949 NSV Liidu ühendatud luureasutus.

Informatsioonikomitee moodustati NSV Liidu Ministrite Nõukogu 30. mai 1947. aasta määrusega nr 1789-470сс. Informatsioonikomiteesse liideti senised
* NSV Liidu Riikliku Julgeoleku Ministeerium 1. peavalitsus,  
* NSV Liidu Relvajõudude Kindralstaabi Luure Peavalitsus,
*ÜK(b)P KK luure- ja informatsioonistruktuurid, 
*NSV Liidu Välisministeeriumi luure- ja informatsioonistruktuurid, 
*NSV Liidu Väliskaubanduse Ministeeriumi luure- ja informatsioonistruktuurid.

## Informatsioonikomitee esimehed
*30. mai 1947 – 4. märts 1949, Vjatšeslav Molotov, NSV Liidu välisminister
*19. mai – 2. august 1949, Andrei Võšinski, NSV Liidu välisministri asetäitja
*2. august 1949 – 20. mai 1952, Valerian Zorin, NSV Liidu välisministri asetäitja
Juhtkonda kuulusid ka
*esimene asetäitja poliitilisel alal
*esimene asetäitja sõjalisel alal
*esimene asetäitja laevastiku alal
*esimene asetäitja diplomaatilisel alal
*komitee liikmed
*parteikomitee
*esimehe asetäitjad.
## Informatsioonikomitee organisatsioon
*1. valitsus (Suurbritannia ja Põhja-Iiri Ühendkuningriik ja Ameerika Ühendriigid)
*2. valitsus  (Euroopa)
*3. valitsus  (Lähis-Ida ja Kaug-Ida)
*4. valitsus (illegaalne luure)
*5. valitsus (informatsioon)
*6. valitsus (sõjaluure)
*7. valitsus (šifreerimine)
*Rahvademokraatiamaade nõunike valitsus

*1. osakond (vastuluure välismaal)
*2. osakond (teadus-tehniline luure)
*D-osakond (Отдел «Д») (desinformatsioon)
*EM suund («ЕМ») (emigratsioon)
*NK suund («СК») (nõukogude kolooniad välismaal)
*Operatiivtehnika osakond
*Sideosakond
*Kaadriosakond
*Õppeasutused
*Kõrgem luurekool
*Nõukogude Armee Sõjaväeakadeemia.
Bob Mathias

**Robert Bruce Mathias** (17. november 1930 Tulare, California – 2. november 2006 Fresno, California) oli USA kergejõustiklane (kümnevõistleja), kahekordne olümpiavõitja. Pärast sportlaskarjääri lõppu alustas poliitikukarjääri ning oli aastatel 1967–1975 USA Esindajatekoja liige.

Mathias hakkas kümnevõistlust treenima 1948. aasta alguses treeneri ettepanekul. Suvel läbis ta USA olümpiakatsevõistlused ja valiti Londoni olümpiamängudele. Algajana Londoni olümpiamängudel ei teadnud ta täpselt kuulitõuke reegleid ning seetõttu ei mõõdetud tema pikimat tulemust, kui ta ringist eespoolt välja kõndis. Kõrgushüppes tal kaks esimest katset ebaõnnestusid, kuid toorest tehnikat kasutades õnnestus tal kõrgus ületada. Ta võitis kuldmedali ja sai 17-aastaselt noorimaks meesolümpiavõitjaks kergejõustikus.

Olümpiamängude vahelistel aastatel mängis Mathias kooli meeskonnas Ameerika jalgpalli, kuid jätkas ka kergejõustiku treenimist. 1950. aastal püstitas ta kümnevõistluses esimest korda maailmarekordi kogusummaga 8042 punkti.

1952. aasta Helsingi olümpiamängudel edestas Mathias teise koha saanud Milt Campbelli uskumatu 912 punktiga, tehes uue maailmarekordi 7887 punktiga (uue punktitabeli järgi). Ta püstitas isikliku rekordi pooltel aladel ja ületas Londoni olümpiamängudel saavutatud punktisumma (uue tabeli järgi 6386) pooleteise tuhande punktiga. Temast sai esimene kümnevõistleja, kes on võitnud kaks olümpiakulda. Pärast olümpiamänge lõpetas ta sportlaskarjääri. Kümnevõistluses võistles Mathias kokku 11 korral. 1954. aastal linastus Mathiasest eluloofilm "The Bob Mathias Story".

Pärast sportlaskarjääri oli Mathias aastatel 1954–1956 mereväes ohvitser, seejärel osales ta mängufilmides, juhtis laste suvelaagreid ja reisis ringi hea tahte saadikuna. Aastatel 1967–1975 oli ta Esindajatekojas vabariiklaste esindaja California osariigist.

1948. aastal sai ta USA parimale amatöörsportlasele antava James E. Sullivani auhinna.

2014. aastal võeti ta IAAFi kuulsuste halli liikmeks.

1996. aastal diagnoositi tal vähk. Ta suri 2006. aasta 2. novembril 75-aastaselt California osariigis Tulares.

## Viited

## Välislingid

* 
* Bob Mathias olümpiamängude kodulehel
Parry O'Brien

**William Patrick O'Brien** (tuntud kui **Parry O'Brien**; 28. jaanuar 1932 Santa Monica, California – 21. aprill 2007 Santa Clarita, California) oli USA kergejõustiklane, kuulitõukaja. Ta oli kuulitõukes kahekordne olümpiavõitja.

O'Brien mängis keskkoolis esmalt Ameerika jalgpalli. Lõuna-California Ülikoolis õppides hakkas ta treenima kuulitõuget. Ta arendas põhjalikult tõuketehnikat. See seisnes selles, et ta alustas tõuget seljaga kuulitõukesektor poole madalast asendist. Nii rakendas ta tõukesse varasemast enam jalgade ja kere jõudu ning pikendas lisaks hoovõtuliigutust. Ta parandas nii maailmarekordit 16 korral.

Ta tõukas esimesena kuuli üle 18 ja 19 meetri. 1950. aastatel oli ta võitmatu 116 võistlusel järjest. Ta tuli 18 korral AAU meistriks, neist ühel korral ka kettaheites.

O'Brien osales neljadel olümpiamängudel. Ta võitis kuldmedali 1952 Helsingis ja 1956 Melbourne'is. Ta püstitas mõlemal korral olümpiarekordi (vastavalt 17.41 ja 18.57). 1960. aastal Roomas parandas ta olümpiarekordit kahel korral – 18.77 ja 19.11 –, kuid viiendas voorus heitis tema kaasmaalane Bill Nieder 19.68 ning O'Brien pidi leppima hõbemedaliga. 1964. aasta Tōkyō olümpiamängudel heitis ta oma parima tulemuse olümpiamängudel – 19.20, kuid see andis alles neljanda koha. 1964. aasta suveolümpiamängude avatseremoonial kandis ta USA lippu. 1966. aastal püstitas ta kuulitõukes isikliku rekordi 19.69.

1955. ja 1959. aastal võitis ta Panameerika mängudel kuulitõukes kuldmedali. 1959. aastal sai ta riigi parima amatöörsportlasele antava James E. Sullivani auhinna.

Hiljem töötas O'Brien kommertspanganduses. Ta hakkas võistlusspordiga uuesti tegelema 1980. aastatel ning püstitas kuulitõukes ja kettaheites mitu oma vanuseklassi maailmarekordit.

2013. aastal võeti ta IAAFi kuulsuste halli liikmeks.

## Viited

## Välislingid
* "William (Parry) O'Brien". USA Kergejõustikuliit
* Video YouTube'is
Petǎr Moskov

**Petǎr Stefanov Moskov** (sündinud 17. detsembril 1970 Sofias) on Bulgaaria arst (anestesioloog) ja poliitik, Bulgaaria tervishoiuminister aastatel 2014–2017. Ta kuulub erakonda DSB (Demokraadid tugeva Bulgaaria eest).

Ta lõpetas Meditsiiniülikooli Sofias spetsialiseerudes anestesioloogiale.

Ta on üks 2004. aastal asutatud erakonna Demokraadid tugeva Bulgaaria eest asutajaid, 2013. aastast erakonna aseesimees.

7. novembrist 2014 kuni 27. jaanuarini 2017 oli ta Bulgaaria tervishoiuminister.

## Isiklikku
Ta on abielus ja tal on poeg.
Soome nimi

## ''Suomi''
*Suomi* on nähtavasti algselt olnud Soome lahe ümbruse ja seejärel (2. aastatuhande esimesel poolel) ligikaudu Päris-Soome nimi ning alles hiljem (2. aastatuhande keskpaiku) laienenud kogu Soome nimeks. Seda sõna on kasutatud juba Pähkinäsaari rahulepingus nime *Somewesi* osana; seal on silmas peetud Viiburi lahe soppi Zaštšitnaja lahte, mida praegugi soome keeles nimetatakse *Suomenvedenpohja*. 

Vanemates etümoloogiates on seda nime seostatud soome sõnadega *suo* ('soo'; on arvatud, et maad nimetati Soomaaks (*Suomaa*)), *suomu* või *suoda* ('lubada, lasta; pakkuda, anda; näha, soovida, tahta'). 

Uuemates etümoloogiates on nime peetud laenuks mõnest indoeuroopa keelest.    

## ''Finland''
Eksonüüm "Finland" sarnaneb selliste Skandinaavia kohanimedega nagu Finnmark, Finnveden ja Finnskogen, mis tulevad germaani sõnast "*finn"* küttide-korilaste kohta. Miks ja millal see hakkas tähendama soomlasi, on teadmata.

## Kirjandus
*Heikki Ojansuu. Nimistä *Suoma*, *Suomi*, *suomalainen* ja suomalaisheimon asuma-alueista. – *Turun Suomalaisen Yliopistoseuran vuosikirja*, 1909, I, lk 131–145.
*Vihtori Laurila. Suomen saari ja muinaisrunon saari. – *Kalevalaseuran vuosikirja*, 1964, 44.
*Jorma Koivulehti. Suomi. – *Virittäjä*, 1993, 97, lk 400–408.
*Raimo Anttila, Sheila Embleton. On the Origin of Suomi 'Finland'. – *Scandinavian-Canadian Studies*, 1994, VII, lk 25–32.
*Kalevi Wiik. *Zeme* – *Häme* – *Saame* – *Suomi*. – *Virittäjä*, 1996, 100, lk 244–252.
*Kalevi Wiik. *Suomi*, *Häme* ja *Saame*: edestakaisin lainautunut sana. – *Hiidenkivi*, 1997,  6/97, lk 14–16.
*Christian Carpelan. *Suomi*, *häme*, *sabme*, sekä *finne* arkeologian näkökulmasta. – Johanna Laakso, Riho Grünthal (toim). 'Oekeeta asijoo: 
Commentationes Fenno-Ugricae in honorem Seppo Suhonen sexagenarii 16. V. 1998* [*Mémoires de la Société Finno-Ougrienne* 228],  Suomalais-Ugrilainen Seura: Helsinki [[1998]], lk 76–88. 
*[[Petri Kallio]]. Suomi(ttavia etymologiaita). – *Virittäjä*, [[1998]], nr 4, lk 613–620.
*[[Kaisa Häkkinen]]. *Nykysuomen etymologinen sanakirja'',   Helsinki: WSOY 2004, 1210–1211.